Z A P I S N I K

7. sjednice Općinskog vijeća Općine Rogoznica

7. sjednica Općinskog vijeća Općine Rogoznica održana je 27.06.2018. godine, u prostorijama Doma Matice Hrvatske u Rogoznici, s početkom u 10:00 sati.

Predsjednica Općinskog vijeća Ivana Lovrić je nakon otvaranja sjednice, zamolila zapisničarku da izvrši prozivku vijećnika. Nakon što je prozivka izvršena, predsjednica je ustvrdila da na sjednici nisu nazočni vijećnici Živković Sveto, Živković Čedo i Nada Kovačić - Lukić, te da postoji kvorum za pravovaljano odlučivanje.

Sjednici su nazočili načelnica Sandra Jakelić, voditeljica Odsjeka za financije, gospodarstvo i EU fondove u Općini Rogoznica Nina Kursar, zamjenik načelnice Ljubo Županović, pročelnik Jedinstvenog upravnog odjela Gustav Červar i predstavnica sredstava javnog priopćavanja. Zapisnik je vodila Tanja Božan, administrativni referent Općine Rogoznica.

Predsjednica Općinskog vijeća Ivana Lovrić je potom pročitala predloženi dnevni red, a sastavljen od sljedećih točaka:

1. Verifikacija zapisnika 6. sjednice Općinskog vijeća
2. Godišnje Izvješće o izvršenju Proračuna Općine Rogoznica za razdoblje od 01.01. do 31.12.2017. godine
3. Prijedlog I. Izmjena i dopuna Proračuna Općine Rogoznica za 2018. godinu
4. Prijedlog Programa gradnje objekata i uređaja komunalne infrastrukture za 2018. godinu
5. Prijedlog Programa održavanja komunalne infrastrukture na području općine Rogoznica u 2018. godini
6. Prijedlog Programa javnih potreba u sportu Općine Rogoznica za 2018. godinu
7. Prijedlog Programa javnih potreba u kulturi Općine Rogoznica za 2018. godinu
8. Prijedlog Odluke o otpisu potraživanja
9. Financijsko izvješće o poslovanju Komunalnog poduzeća Škovacin za 2017. godinu
10. Financijsko Izvješće Dječjeg vrtića „Baturica“ o poslovanju za 2017. godinu
11. Financijsko izvješće Turističke zajednice Općine Rogoznica o poslovanju za 2017. godinu
12. Financijsko Izvješće DVD Rogoznica o poslovanju za 2017. godinu
13. Prijedlog Odluke o izdavanju službenog glasila Općine Rogoznica
14. Prijedlog Odluke opristupanju Općine Rogoznica u članstvo Udruge općina u Republici Hrvatskoj
15. Prijedlog Odluke o izmjenama i dopunama Odluke o organizaciji, načinu naplate i kontrole parkiranja na području Općine Rogoznica

Nakon pročitanog dnevnog reda predsjednica Općinskog vijeća je upitala ima li netko prijedlog za izmjenu ili dopunu dnevnog reda.

Za riječ se javio vijećnik Dinko Županović, te predložio da se dnevni red nadopuni sljedećom točkom:

* Obavijest o izradi Prostornog plana Općine Rogoznica i disciplina službenika Općine Rogoznica.

Pošto više nije bilo prijedloga za izmjenu ili dopunu dnevnog reda, predsjednica Općinskog vijeća je stavila na glasovanje prijedlog vijećnika Dinka Županovića.

Nakon provedenog postupka glasovanja o prijedlogu vijećnika Dinka Županovića, predsjednica je konstatirala da je 5 vijećnika glasovalo „PROTIV“, 2 „ZA“ i 1 „SUZDRŽAN“, te ustvrdila da prijedlog nije prihvaćen.

Potom je predsjednica stavila na glasovanje predloženi dnevni red, koji je prihvaćen sa 7 glasova „ZA“ i 1 „PROTIV“.

Potom je sjednici Općinskog vijeća pristupio vijećnik Sveto Živković, te je utvrđeno da je na sjednici nazočno 9 vijećnika.

Po utvrđivanju dnevnog reda, predsjednica Općinskog vijeća je otvorila vrijeme predviđeno za vijećnička pitanja.

Pošto se više nitko nije javio za riječ, predsjednik Općinskog vijeća je zatvorio vrijeme predviđeno za vijećnička pitanja, te otvorila raspravu po točkama dnevnog reda kako slijede:

**Točka 1.**

**Verifikacija zapisnika 6. sjednice Općinskog vijeća Općine Rogoznica**

Predsjednica Općinskog vijeća je upitala nazočne vijećnike ima li netko primjedbu na zapisnik s prethodne sjednice Općinskog vijeća.

Pošto se nitko nije javio za riječ, predsjednica Općinskog vijeća je stavila na glasovanje zapisnik sa 6. sjednice Općinskog vijeća Općine Rogoznica.

Nakon provedenog postupka glasovanja, predsjednica je ustvrdila da je isti prihvaćen sa 8 glasova „ZA“ i 1 „SUZDRŽAN“.

**Točka2.**

**Godišnje Izvješće o izvršenju Proračuna Općine Rogoznica za razdoblje**

**od 01.01. do 31.12.2017. godine**

Povodom Godišnjeg Izvješća o izvršenju Proračuna Općine Rogoznica za razdoblje od 01.01. do 31.12.2017. godine, predsjednica Općinskog vijeća Ivana Lovrić je zamolila voditeljicu Odsjeka za financije, gospodarstvo i EU fondove u Općini Rogoznica Ninu Kursar, za uvodnu riječ.

Nina Kursar je u uvodnom dijelu kazala kako se sukladno članku 108. i 110. Zakona o proračunu te člankom 4. Pravilnika o godišnjem izvještaju o izvršenju proračuna, donosi godišnje izvješće o izvršenju Proračuna za razdoblje od 01.01.-31.12.2017. godine, koje u sebi sadrži nekoliko izvješća, kao što su Izvješće o zaduživanju na domaćem i stranom tržištu novca i kapitala, i izvješće o korištenju proračunske zalihe, izvješće o danim jamstvima i izdacima po jamstvima te obrazloženje ostvarenja prihoda i primitaka, rashoda i izdataka.

„Ukupni prihodi i primici ostvareni su u iznosu od 19.673.327,41 kuna, u odnosu na godišnji plan, i u cijelosti su ostvareni od prihoda poslovanja.

Unutar skupine prihoda poslovanjaostvareni susljedeći prihodi: prihodi od poreza, prihodi od imovine te prihodi od upravnih i administrativnih pristojbi, pristojbi po posebnim propisima i naknadama, prihodi od prodaje proizvoda/robe i pruženih usluga i prihodi od donacija te prihodi od kazni, upravnih mjera i ostali prihodi.

U strukturi prihoda poslovanja najveći udio čine porezni prihodi tj. porez na promet nekretnina i porez i prirez na dohodak, te prihodi od administrativnih pristojbi, pristojbi po posebnim propisima, prihodi od komunalnog doprinosa i komunalne naknade.

Ukupni rashodi i izdaci ostvareni su u iznosu od 17.537.210,36 kuna, odnosno 93,55% od planiranog iznosa. Od navedenog iznosa 11.845.342,75 kuna se odnosi na rashode poslovanja, iznos od 5.644.573,84 kuna se odnosi na rashode od nefinancijske imovine, a iznos od 47.293,77 kuna na izdatke za financijsku imovinu i otplate zajmova.“ –kazala je Nina Kursar.

Nakon uvodnog dijela, predsjednica Ivana Lovrić je otvorila raspravu povodom ove točke dnevnog reda.

Za riječ se javio vijećnik Boris Abaza te kazao kako su prihodi Općine ovisni o efikasnosti i aktivnosti službenika, dok su rashodi dio proračuna na koje se može utjecati i treba ih raspodijeliti na drukčiji način, koji bi bio prihvatljiviji i zadovoljavajući za dobrobit cijele općine.

„Mislim da je izgradnja lovačkog doma, troškovi domjenka za Dan Općine, izdvajanja za Tunu Fish, veliki broj službenika u Općini, sve su to troškovi koji bi trebali biti puno manji, a neki od njih su gotovo nepotrebni u odnosu na davanja koja bi trebala biti usmjerena na izgradnju sportske dvorane, završetak izgradnje zgrade dječjeg vrtića, uređenje općinskih prostorija te dovršetak radova na trgu. Imamo primjer susjedne općine sa sličnim proračunom koji su napravili puno više nego mi. Zato bih želio znati u čemu je problem i zašto se kod nas ne može napraviti puno više nego do sad“ – upitao je vijećnik Boris Abaza.

Načelnica Sandra Jakelić je odgovorila kako se ne slaže s konstatacijom vijećnika Borisa Abaze, kazavši kako se proračun od 2007. godine utrostručio, te kako je svaki proračun koji se donosi, kao i programi, javan i transparentan, nabrojivši niz aktivnosti od 2007. godine koje su poduzete na području cijele općine, kao što su; izgradnja kanalizacijskog sustava, uređaja za pročišćavanje, kilometri vodovodne mreže, te naglasila kako je Općina Rogoznica u procesu izgradnje dva ogromna projekta: izgradnja sustava odvodnje za cijelo priobalje te izgradnja cjevovoda Supljak – Kanica,.

Na dalje ja kazala što se tiče troškova za domjenak za Dan Općine, kako je najviše sredstava potrošeno prilikom otvaranje trga i rive upriličenog za 50-ak gostiju, a posebno je naglasila kako Općina do sada nikada nije koristila kreditna sredstva, već je sve projekte odradila vlastitim sredstvima.

Vijećnik Boris Abaza je i dalje ostao pri svom mišljenju kako Općina ima iracionalnih rashoda te naglasio još jednom kako u Općini rade službenici koji svojim radom doprinose minimalno ili gotovo ništa.

Za riječ se javio vijećnik Sveto Živković te se usprotivio mišljenju vijećnika Borisa Abaze kako je Općina Primošten napravila više nego Općina Rogoznica.

Vijećnik Boris Abaza je isto tako dodao kako se kanalizacijski sustav Općine Rogoznica financira s povećanom cijenom vode od 4,00 kn/m3 koju plaćaju građani.

Za riječ se javio vijećnik Dinko Županović te upitao koliko je novca potrošeno za izgradnju dječjeg vrtića i da li su završeni radovi plaćeni.

Nina Kursar je odgovorila kako je u 2017. godini za izgradnju dječjeg vrtića utrošeno 198.264,62 kn , te kako su svi radovi plaćeni koji su izvršeni.

Vijećnik Dinko Županović je potom upitao koliko je to Općina novca potrošila na auto gume, jer se na toj stavci navodi iznos od 70.000,00 kn.

Nina Kursar je odgovorila kako je naziv predmetne stavke – Sitan inventar i auto gume, a sredstva koja su potrošena se odnose na sitan inventar, prometne znakove i signalizaciju, te kako se sve knjiži pod istom stavkom.

Pošto se više nitko nije javio za riječ, predsjednica Općinskog vijeća Ivana Lovrić je zaključila raspravu, te **Godišnje Izvješće o izvršenju Proračuna Općine Rogoznica za razdoblje od 01.01. do 31.12.2017.** godine, stavila na glasovanje.

Nakon provedenog postupka glasovanja, predsjednica je ustvrdila da je Zaključak o prihvaćanju Godišnjeg Izvješća o izvršenju Proračuna Općine Rogoznica za razdoblje od 01.01. do 31.12.2017. godine prihvaćen s 7 glasova "ZA" i 2 ”PROTIV”,te se **Zaključak o**

**prihvaćanju Godišnjeg Izvješća o izvršenju Proračuna Općine Rogoznica za razdoblje od 01.01. do 31.12.2017. godine**, zajedno sGodišnjim Izvješćem o izvršenju Proračuna Općine Rogoznica za razdoblje od 01.01. do 31.12.2017. godine prilaže ovom zapisniku i čini njegov sastavni dio.

**Točka 3.**

**Prijedlog I. Izmjena i dopuna Proračuna Općine Rogoznica za 2018. godinu**

Povodom Prijedloga I. Izmjena i dopuna Proračuna Općine Rogoznica za 2018. godinu, predsjednica Općinskog vijeća Ivana Lovrić je zamolila voditeljicu Odsjeka za financije, gospodarstvo i EU fondove u Općini Rogoznica Ninu Kursar za uvodnu riječ.

Nina Kursar je u uvodnom dijelu kazala kako se ove I. Izmjene i dopune Proračuna

Općine Rogoznica za 2018. godinu donose, u prvom redu zbog preraspodjele sredstva po stavkama proračuna, zbog smanjenja prihoda poslovanja u iznosu od 2.816.854,00 kn, tj. sa 26.787.511,00 kn na iznos od 23.970.657,00 kn.

Na dalje je Nina Kursar kazala kako su Izmjene i dopune Proračuna vezane za realizaciju programa u kojima će se preraspodijeliti ta sredstva sukladno nastalim promjenama, naglasivši kako je po pojedinim stavkama Proračuna vidljivo gdje je došlo do povećanja a gdje do smanjenja.

Nakon uvodnog dijela, predsjednica Općinskog vijeća je otvorila raspravu.

Za riječ se javio vijećnik Boris Abaza te upitao zbog čega se smanjio iznos prihoda od komunalnog doprinosa, na što je Nina Kursar odgovorila kako je do smanjenja spomenutih prihoda došlo zbog trenutne situacije oko prostornog plana i ne izdavanja akata za građenje.

Vijećnik Ivan Lovrić se javio za riječ te upitao tko je Općini Rogoznica donirao jedrilicu.

Nina Kursar je odgovorila kako je jedrilica donacija fizičke osobe a namijenjena je za djecu, tj. za školu jedrenja.

Vijećnik Boris Abaza je potom kazao kako bi se trebalo na svečanoj sjednici zahvaliti donatoru.

Pošto se više nitko nije javio za riječ, predsjednica Općinskog vijeća Ivana Lovrić je zaključila raspravu, te **Prijedlog** **I. Izmjena i dopuna Proračuna Općine Rogoznica za 2018. godinu**, stavila na glasovanje.

Nakon provedenog postupka glasovanja, predsjednica je ustvrdila da su I. Izmjene i dopuna Proračuna Općine Rogoznica za 2018. godinu prihvaćene s 7 "ZA" i 2 “PROTIV”, te se **I. Izmjene i dopune Proračuna Općine Rogoznica za 2018. godinu**, prilažu ovom zapisniku i čine njegov sastavni dio.

**Točka 4.**

**Prijedlog Programa gradnje objekata i uređaja komunalne infrastrukture**

**za 2018. godinu**

U svezi ove točke dnevnog reda, predsjednica Općinskog vijeća Ivana Lovrić, je dala riječ voditeljici Odsjeka za financije, gospodarstvo i EU fondove, Nini Kursar.

Nina Kursar je u uvodnom dijelu kazala kako se Program gradnje u odnosu na izvorni Program smanjuje za iznos od 1 milijun kuna, što je posljedica smanjenja stavki na izgradnji javne rasvjete, iznosa za javne površine, iznosa za nerazvrstane ceste dok je iznos za groblja ostao nepromijenjen, te sada iznosi 14.644.330,00 kn.

Nakon uvodnog dijela, predsjednica Općinskog vijeća je otvorila raspravu.

Vijećnik Dinko Županović je upitao za stavku koja se odnosi na uređenje sanitarnog čvora u iznosu od 441.250,00 kn, te tražio da mu se objasni gdje se planira urediti sanitarni čvor.

Načelnica Sandra Jakelić je odgovorila kako se radi o uređenju sanitarnog čvora u zgradi stare škole na rivi, na inicijativu Škovacin-a, koji su ukazali na potrebu ovog projekta.

Vijećnik Ivan Lovrić je upitao da li se građani zainteresirani za grobnice na groblju u Dvornici mogu javljati za kupnju grobnica, budući je planiran iznos od 760.00,00 kn za proširenje groblja, na što je načelnica Sandra Jakelić odgovorila kako će se s gradnjom uskoro početi te će na vrijeme svi biti upoznati sa situacijom.

Vijećnik Ante Živković je upitao da li su riješeni imovinsko pravni odnosi za nerazvrstanu cestu Turističke zone Zatoglav – Kalebova Luka, na što je načelnica odgovorila kako je procedura pri kraju.

Pošto više nije bilo pitanja, predsjednica Općinskog vijeća je zaključila raspravu te **prijedlog Programa gradnje objekata i uređaja komunalne infrastrukture za 2018. godinu**, stavila na glasovanje.

Nakon provedenog postupka glasovanja, predsjednica je ustvrdila da je prijedlog Programa gradnje objekata i uređaja komunalne infrastrukture za 2018. godinu, prihvaćen sa 8 glasova „ZA“ i 1 „SUZDRŽAN“, te se **Program gradnje objekata i uređaja komunalne infrastrukture za 2018. godinu,** prilaže ovom zapisniku i čini njegov sastavni dio.

**Točka 5.**

**Prijedlog Programa održavanja komunalne infrastrukture na području općine Rogoznica u 2018. godini**

U svezi ove točke dnevnog reda, predsjednica Općinskog vijeća Ivana Lovrić, je dala riječ voditeljici Odsjeka za financije, gospodarstvo i EU fondove, Nini Kursar.

Nina Kursar je povodom prijedloga Programa održavanja komunalne infrastrukture kazala kako je u predmetnom programu došlo do povećanja iznosa sredstava od 400.000,00 kn a razlog je povećanje stavke koja se odnosi na održavanje javnih i zelenih površina, opskrbu vodom, tekuće i investicijsko održavanje labirinta i održavanje fontane, te sada iznosi 4.104.809,00 kn.

Nakon uvodnog dijela, predsjednica Općinskog vijeća je otvorila raspravu.

Vijećnik Dinko Županović se javio za riječ te upitao koja je svrha izdvajanje 77.500,00 kn za održavanje labirinta, kad je sve usahlo.

Nina Kursar je odgovorila da se upravljanje labirintom povjerilo komunalnom poduzeću Škovacin, koje je uredilo okoliš labirinta, posadilo nove sadnice i kompletno ga održava.

Vijećnik Boris Abaza je upitao što sve ulazi u održavanje u navedenom iznosu, na što je Nina Kursar odgovorila kako ta stavka sadrži nabavu novih sadnica, uređenje pristupnog puta do labirinta i šetnice, postavljanje ograde, klupa i signalizacije.

Vijećnik Ivan Lovrić je upitao na što se odnosi opskrba vodom u iznosu od 150.000,00 kn, na što je Nina Kursar odgovorila kako se radi o potrošnji vode za tuševe na plažama i hidrante.

Pošto više nije bilo pitanja, predsjednica Općinskog vijeća je zaključila raspravu te **prijedlog Programa održavanja komunalne infrastrukture na području općine Rogoznica u 2018. godini,** stavila na glasovanje.

Nakon provedenog postupka glasovanja, predsjednica je ustvrdila da je prijedlog

Programa održavanja komunalne infrastrukture na području općine Rogoznica u 2018. godini**,** prihvaćen sa 8 glasova „ZA“ i 1„SUZDRŽAN“, te se **Program održavanja komunalne infrastrukture na području općine Rogoznica u 2018.** **godini,** prilaže ovom zapisniku i čini njegov sastavni dio.

**Točka 6.**

**Prijedlog Programa javnih potreba u sportu**

**Općine Rogoznica u 2018. godini**

U svezi ove točke dnevnog reda, predsjednica Općinskog vijeća Ivana Lovrić, je dala riječ voditeljici Odsjeka za financije, gospodarstvo i EU fondove, Nini Kursar.

Nina Kursar je u uvodnom dijelu kazala kako se sredstva u Programu javnih potreba u sportu Općine Rogoznica za 2018. godinu povećavaju od izvornih 176.250,00 na 296.086,00 kn, a razlog povećanja je iznos od 108.836,00 kn koji se odnosi na primljenu donaciju u naravi, tj. jedrilicu s kabinom.

Nakon uvodnog dijela, predsjednica Općinskog vijeća je otvorila raspravu.

Vijećnik Boris Abaza se javio za riječ te kazao kako su sport i kultura u Rogoznici zakržljale kategorije te ih je potrebno razvijati u interesu djece i razvoja njihovih mogućnosti i sposobnosti, te sve zajedno pratiti od strane kvalitetnih i odgovornih osoba za sport i kulturu.

Nina Kursar je odgovorila kako se sredstva za kulturu i sport dodjeljuju putem javnog natječaja te se svi zainteresirani svojim programom mogu prijaviti na otvoreni natječaj pod jednakim kriterijima.

Pošto se više nitko nije javio za riječ, predsjednica Općinskog vijeća je zaključila

raspravu te **prijedlog** **Programa javnih potreba u sportu Općine Rogoznica u 2018. godini,** stavila na glasovanje.

Nakon provedenog postupka glasovanja, predsjednica Općinskog vijeća je ustvrdila

da je prijedlog Programa javnih potreba u sportu Općine Rogoznica u 2018. godini, prihvaćen sa 7 glasova „ZA“, 1 „PROTIV“ i 1 „SUZDRŽAN“, te se **Program javnih potreba u sportu Općine Rogoznica u 2018. godini,** prilaže ovom zapisniku i čini njegov sastavni dio.

**Točka 7.**

**Prijedlog Programa javnih potreba u kulturi**

**Općine Rogoznica u 2018. godini**

Povodom Prijedloga Programa javnih potreba u kulturi Općine Rogoznica u 2018. godini, predsjednica Općinskog vijeća Ivana Lovrić je dala riječ voditeljici Odsjeka za financije, gospodarstvo i EU fondove, Nini Kursar.

Voditeljica Nina Kursar je kazala kako se sredstva za javne potrebe u kulturi smanjuju za 40.000,00 kn te sada iznose 30.000,00 kn, iz razloga što su se na otvoreni javni natječaj za financiranje potreba u kulturi javile samo dvije udruge.

Nakon uvodnog dijela, predsjednica Općinskog vijeća je otvorila raspravu.

Vijećnik Dinko Županović je upitao zašto njegova udruga nije obaviještena o javnom natječaju, na što je Nina Kursar odgovorila kako je javni natječaj bio objavljen na web stranici Općine Rogoznica i na oglasnoj ploči Općine Rogoznica, te kako je još osobno kontaktirala udruge kako bi se mogle prijaviti na natječaj, te dodala kako se ogranci i podružnice udruga ne mogu prijaviti na natječaj, već njihove središnjice, o čemu je udruga bila obaviještena.

Vijećnik Boris Abaza je kazao kako kultura u Rogoznici ide u lošem smjeru što potvrđuje postojanje samo jedne klape i to Kopara, te bi za daljnji razvoj udruge i društava u kulturi trebalo poduzeti određene korake i pružiti pomoć općinske vlasti u osnivanju i radu.

Pošto se više nitko nije javio za riječ, predsjednica Općinskog vijeća je zaključila raspravu te **prijedlog Programa javnih potreba u kulturi Općine Rogoznica u 2018. godini,** stavila na glasovanje.

Nakon provedenog postupka glasovanje, predsjednica Općinskog vijeća je ustvrdila

da je prijedlog Programa javnih potreba u kulturi Općine Rogoznica u 2018. godini, prihvaćen sa 7 glasova „ZA“ i 2 „PROTIV“, te se **Program javnih potreba u kulturi Općine Rogoznica u 2018. godini,** prilaže ovom zapisniku i čini njegov sastavni dio.

**Točka 8.**

**Prijedlog Odluke o otpisu potraživanja**

Povodom Prijedloga Odluke o otpisu potraživanja, predsjednica Općinskog vijeća Ivana Lovrić je dala riječ voditeljici Odsjeka za financije, gospodarstvo i EU fondove, Nini Kursar.

Voditeljica Nina Kursar je kazala kako se predmetnom Odlukom predlaže otpis dospjelih potraživanja Općine Rogoznica od poslovnih subjekata koja nisu naplativa do 01. 06. 2018. godine, a brisani su iz sudskog registra te ne postoji više nikakva mogućnost njihove naplate, te dodala kako ta potraživanja ukupno iznose 7.055,34 kn i odnose se na komunalnu naknadu.

Nakon uvodnog dijela, predsjednica Općinskog vijeća je otvorila raspravu.

Pošto se nitko nije javio za riječ, predsjednica Općinskog vijeća je zaključila raspravu te **prijedlog Odluke o otpisu potraživanja,** stavila na glasovanje.

Nakon provedenog postupka glasovanje, predsjednica Općinskog vijeća je ustvrdila

da je prijedlog Odluke o otpisu potraživanja, prihvaćen sa 8 glasova „ZA“ i 1 „SUZDRŽAN“, te se **Odluka o otpisu potraživanja,** prilaže ovom zapisniku i čini njegov sastavni dio.

**Točka 9.**

**Financijsko izvješće o poslovanju Komunalnog poduzeća**

**Škovacin d.o.o. Rogoznica za 2017. godinu**

Povodom Financijskog Izvješća o poslovanju Komunalnog poduzeća Škovacin za 2017. godinu, predsjednica Općinskog vijeća je dala riječ direktorici Dajani Radić..

Direktorica Dajana Radić je izvijestila nazočne vijećnike o financijskom poslovanju društva, kazavši kako su prihodi u 2017. godini iznosili ukupno 4.969.872,00 kn, dok su ukupni rashodi iznosili 5.527.428,0 kn, što je rezultiralo poslovnim gubitkom u iznosu od 287.497,00 kn.

Kao glavne razloge nastajanja gubitka navela je povećanje koeficijenata za plaće zaposlenika i saniranje divljih deponija.

Nakon uvodnog dijela direktorice Škovacina, predsjednica Općinskog vijeća je otvorila raspravu.

Za riječ se javio vijećnik Boris Abaza te upitao u kojoj je fazi nabava komunalne opreme za odvojeno prikupljanje otpada, na što je Dajana Radić odgovorila kako natječaj zaključen 30. svibnja 2018. godine, na koji je podnesena prijava te se čekaju rezultati kako bi se dobila sredstva za nabavu komunalne opreme.

Vijećnik Boris Abaza je upitao gdje će biti lokacije za odvajanje otpada, na što je Dajana Radić odgovorila kako će se izgraditi reciklažna dvorišta za odvajanje otpada.

Vijećnik Boris Abaza je potom upitao od čega će se pokriti gubitak, na što je Dajana Radić odgovorila kako će se gubitak podmiriti od zadržane dobiti, koja iznosi 763.046,00 kn.

Pošto više nije bilo pitanja, predsjednica Općinskog vijeća je zaključila raspravu te **prijedlog Zaključka o prihvaćanju Financijskog Izvješća o poslovanju Komunalnog poduzeća Škovacin d.o.o. Rogoznica za 2017. godinu,** stavila na glasovanje.

Nakon provedenog postupka glasovanje, predsjednica je ustvrdila da je prijedlog

Zaključka o prihvaćanju Financijskog Izvješća o poslovanju Komunalnog poduzeća Škovacin d.o.o. Rogoznica za 2017.godinu prihvaćeno sa 9 glasova „ZA“ dakle jednoglasno, te se

**Zaključak zajedno s Financijskim Izvješćem o poslovanju Komunalnog poduzeća Škovacin d.o.o. Rogoznica za 2017. godinu,** prilaže ovom zapisniku i čini njegov sastavni dio.

**Točka 10.**

**Izvješće Dječjeg vrtića „Baturica“ o financijskom poslovanju za 2017. godinu**

Povodom **Izvješća Dječjeg vrtića „Baturica“ o financijskom poslovanju za**

**2017. godinu**, predsjednica Općinskog vijeća je upoznala nazočne s pismenim očitovanjem ravnateljice Mirande Paić u kojem navodi da je zbog zdravstvenih razloga spriječena nazočiti sjednici Općinskog vijeća.

U njenoj odsutnosti, načelnica Sandra Jakelić je vijećnike upoznala s financijskim izvješćem o poslovanju za 2017. godinu, pročitavši po stavkama prihode kao i rashode s iznosima pojedinih stavaka.

Nakon uvodnog dijela, predsjednica Općinskog vijeća je otvorila raspravu.

Pošto nije bilo pitanja, predsjednica Općinskog vijeća je zaključila raspravu te

prijedlog **Zaključka o prihvaćanju** **Izvješće Dječjeg vrtića „Baturica“ o financijskom poslovanju za 2017. godinu,** stavila na glasovanje.

Nakon provedenog postupka glasovanje, predsjednica je ustvrdila da je prijedlog

Zaključka o prihvaćanju Izvješća Dječjeg vrtića „Baturica“ o financijskom poslovanju za 2017. godinu, prihvaćen sa 9 glasova „ZA“ dakle jednoglasno, te se **Zaključak zajedno s Izvješćem Dječjeg vrtića „Baturica“ o financijskom poslovanju za 2017. godinu**, prilaže ovom zapisniku i čini njegov sastavni dio.

**Točka 11.**

**Financijsko izvješće o poslovanju Turističke zajednice**

**Općine Rogoznica za 2017. godinu**

Povodom Financijskog Izvješća o poslovanju TZ Rogoznica za 2017. godinu, predsjednica Općinskog vijeća je dala riječ direktoru Mariju Mladiniću.

Direktor Turističke zajednice Rogoznica, Marijo Mladinić je vijećnike upoznao s financijskim izvješćem o poslovanju za 2017. godinu, pročitavši po stavkama prihodovnu i rashodovnu stranu, te kako je godina završena sa viškom od 576.072,77 kuna. Potom je naglasio kako je izrazito zadovoljan sezonom 2017. godine, koja je rekordna po posjetiteljima i 755.000 noćenja, po čemu je Rogoznica sa svojim turističkim naseljima dospjela na 3. mjesto u Šibensko – kninskoj županiji.

Nakon uvodnog dijela direktora Turističke zajednice, predsjednica Općinskog vijeća je otvorila raspravu.

Vijećnik Boris Abaza se javio za riječ te upitao direktora kako je za natjecanje Tuna Fever planirano 30.000,00 kuna a realizirano 195.000,00 kuna.

Direktor TZ Marijo Mladinić je kazao kako su sredstva od 30.000,00 kuna sredstva Turističke zajednice, dok je ostatak sredstava donacija od Ministarstva turizma i Općine Rogoznica.

Potom je vijećnik Boris Abaza predložio da bi se ta manifestacija treba održavati prije ili poslije sezone a ne u sredini sezone, smatrajući da je upravo kraj sezone pravo vrijeme za održavanje takve manifestacije, u cilju produženja turističke sezone.

Vijećnik Dinko Županović je podržao mišljenje vijećnika Borisa Abaze glede održavanja Tuna Fever, te upitao ima li kakvih događanja u Ražnju.

Direktor Marijo Mladinić je kazao kako je tijekom lipnja u Ražnju održan Škraping 16.06., te se planira održati 03.08. Ribarska fešta te 12.08. po prvi put astronomsko promatranje suza sv. Lovre na Punti Planka.

Vijećnik Ivica Živković je upitao što se dogodilo s reklamnim panoom Općine Rogoznica na ulazu u Primošten, na što je direktor Marijo Mladinić odgovorio kako su djelatnici komunalnog poduzeća Bucavac iz Primoštena uklonili predmetni pano.

Pošto više nije bilo pitanja, predsjednik Općinskog vijeća je zaključio raspravu te **prijedlog Zaključka o prihvaćanju Financijskog Izvješća o poslovanju Turističke zajednice Rogoznica za 2017. godinu,** stavio na glasovanje.

Nakon provedenog postupka glasovanje, predsjednik je ustvrdio da je prijedlog

Zaključka o prihvaćanju Financijskog Izvješća o poslovanju Turističke zajednice Rogoznica za 2017.godinu prihvaćen sa 8 glasova „ZA“ i 1 „PROTIV“, te se **Zaključak zajedno s Financijskim Izvješćem o poslovanju Turističke zajednice Rogoznica za 2017. godinu,** prilaže ovom zapisniku i čini njegov sastavni dio.

**Točka 12.**

**Izvješće DVD Rogoznica o financijskom poslovanju za 2017. godinu**

Povodom Izvješća DVD Rogoznica o financijskom poslovanju za 2017. godinu, predsjednik Općinskog vijeća je dao riječ tajniku Jurici Golešu.

Tajnik DVD Rogoznica, Jurica Goleš je vijećnike upoznao s financijskim izvješćem o poslovanju za 2017. godinu, pročitavši po stavkama prihodovnu i rashodovnu stranu. Potom je naglasio kako DVD Rogoznica funkcionira zahvaljujući Vatrogasnoj zajednici Šibensko – kninske županije i Općini Rogoznica, koja ga financiraju, te se ovim putem iskreno zahvaljuje na podršci i potpori.

Nakon uvodnog dijela tajnika DVD-a, predsjednica Općinskog vijeća je otvorila raspravu.

Pošto nije bilo pitanja, predsjednica Općinskog vijeća je zaključila raspravu te **prijedlog**

**Zaključka o prihvaćanju Izvješća DVD Rogoznica o financijskom poslovanju za 2017. godinu,** stavila na glasovanje.

Nakon provedenog postupka glasovanje, predsjednica je ustvrdila da je prijedlog

Zaključka o prihvaćanju Izvješća DVD Rogoznica o financijskom poslovanju za 2017.godinu prihvaćen sa 9 glasova „ZA“ dakle jednoglasno, te se **Zaključak zajedno s Izvješćem DVD Rogoznica o financijskom poslovanju za 2017. godinu,** prilaže ovom zapisniku i čini njegov sastavni dio.

**Točka 13.**

**Prijedlog Odluke o izdavanju službenog glasila Općine Rogoznica**

Povodom prijedloga Odluke o izdavanju službenog glasila Općine Rogoznica, predsjednica Općinskog vijeća Ivana Lovrić je dala riječ načelnici Sandri Jakelić.

Načelnica Sandra Jakelić je kazala kako je predmetna Odluka prvi korak u izdavanju vlastitog službenog glasila, kako ne bi ovisili o županijskom glasilu, te kako bi objavljivali svoje akte ovisno o svojim potrebama i prilagođavali ih odgovarajućem vremenskom terminu.

Nakon uvodnog dijela, predsjednica Općinskog vijeća je otvorio raspravu.

Pošto se nitko nije javio za riječ, predsjednica Općinskog vijeća je zaključila raspravu te **prijedlog Odluke o izdavanju službenog glasila Općine Rogoznica,** stavila na glasovanje.

Nakon provedenog postupka glasovanja, predsjednica je ustvrdila da je prijedlog Odluke o izdavanju službenog glasila Općine Rogoznica, prihvaćen sa 9 glasova «ZA», dakle jednoglasno, te se **Odluka o izdavanju službenog glasila Općine Rogoznica,** prilaže ovom zapisniku i čini njegov sastavni dio.

**Točka 14.**

**Prijedlog Odluke o pristupanju Općine Rogoznica u članstvo**

**Udruge općina u Republici Hrvatskoj**

Povodom prijedloga Odluke o pristupanju Općine Rogoznica u članstvo Udruge općina u Republici Hrvatskoj, predsjednica Općinskog vijeća Ivana Lovrić je dala riječ načelnici Sandri Jakelić.

Načelnica Sandra Jakelić je kazala kako se pristupanjem u članstvo Udruge općina u Republici Hrvatskoj, Općini Rogoznica pruža veći i bolji pristup informacijama te otvara niz drugih mogućnosti za praćenje i sudjelovanje Općine Rogoznica u aktualnim događanjima.

Nakon uvodnog dijela, predsjednica Općinskog vijeća je otvorio raspravu.

Pošto se nitko nije javio za riječ, predsjednica Općinskog vijeća je zaključila raspravu te **prijedlog Odluke o izdavanju službenog glasila Općine Rogoznica,** stavila na glasovanje.

Nakon provedenog postupka glasovanja, predsjednica je ustvrdila da je prijedlog Odluke o izdavanju službenog glasila Općine Rogoznica, prihvaćen sa 9 glasova «ZA», dakle jednoglasno, te se **Odluka o izdavanju službenog glasila Općine Rogoznica,** prilaže ovom zapisniku i čini njegov sastavni dio.

**Točka 15.**

**Prijedlog Odluke o izmjenama i dopunama Odluke o organizaciji, načinu naplate i kontrole parkiranja na području općine Rogoznica**

U svezi prijedloga Odluke o izmjenama i dopunama Odluke o organizaciji, načinu naplate i kontrole parkiranja na području općine Rogoznica, predsjednica Općinskog vijeća Ivana Lovrić je dala riječ direktorici Dajani Radić, za obrazloženje ove točke dnevnog reda.

Dajana Radić je objasnila izmjene i dopune članaka predmetne odluke, u sljedećem:

“U članku 16. Iste Odluke nije bilo moguće korištenja sezonske parkirne karte u 2.zoni po cijeni od 400,00 kn za vlasnike/korisnike stambenih objekata na području općine Rogoznica, šta je sada ugrađeno u novu odluku.

U članku 17. je izbačen dokaz o prijavi gosta u Turističkoj zajednici zbog jednostavnije procedure izdavanja parkirne karte.

Isto tako u članku 20. došlo je do promjene glede lokacije gdje se izdaje rezervirano parkirališno mjesto, a cijena i ulice ostaju nepromijenjeni.

U članku 24. Se pored već navedenih službenih vozila koja koriste mjesta za parkiralište bez naknade, dodaju službena vozila Općine Rogoznica i tvtke kćeri Općine Rogoznica”- kazala je direktorica Dajana Radić.

Nakon uvodnog dijela, predsjednica Općinskog vijeća je otvorila raspravu.

Pošto se nitko nije javio za riječ, predsjednik Općinskog vijeća je zaključio raspravu te **Prijedlog Odluke o izmjenama i dopunama Odluke o organizaciji, načinu naplate i kontrole parkiranja na području općine Rogoznica,** stavila na glasovanje.

Nakon provedenog postupka glasovanje, predsjednica Općinskog vijeća je

ustvrdila da je prijedlog Odluke o izmjenama i dopunama Odluke o organizaciji, načinu naplate i kontrole parkiranja na području općine Rogoznica, prihvaćen sa 8 glasova „ZA“ i 1 „SUZDRŽAN“, te se **Odluka o izmjenama i dopunama Odluke o organizaciji, načinu naplate i kontrole parkiranja na području općine Rogoznica,** prilaže ovom zapisniku i čini njegov sastavni dio.

Nakon što su određene sve točke dnevnog reda, predsjednica Općinskog vijeća je

zaključila 7. sjednicu u 12:30 sati.

Zapisničar: Predsjednica

Općinskog vijeća:

Tanja Božan Ivana Lovrić

Nakon što su određene sve točke dnevnog reda, predsjednica Općinskog vijeća je

zaključila 7. sjednicu u 12:00 sati.

Zapisničar: Predsjednica

Općinskog vijeća:

Tanja Božan Ivana Lovrić